Bezovec

Bezovec () je vrch v Považskom Inovci. Leží nad obcou Nová Lehota, približne  severovýchodne od Piešťan. Je najvyšším vrchom podcelku Nízky Inovec a v jeho okolí sa nachádza rovnomenné rekreačné a lyžiarske stredisko.

Poloha 
Nachádza sa v centrálnej časti pohoria, v geomorfologickom podcelku Nízky Inovec. Vrchol leží v Trenčianskom kraji, v okrese Nové Mesto nad Váhom a na pomedzí katastrálnych území obcí Nová Lehota a Hrádok. Nachádza sa severne od Novej Lehoty, z ktorej je k nemu najľahší prístup po červenej značke.

Opis 
Bezovec tvorí najvyššiu časť v oblasti s výškovo nevýraznými, zaoblenými vrchmi Považského Inovca. Východným smerom dominuje Tlstá hora (), južným smerom leží Bielený vrch () a Marhát (), západným smerom susedí Javorníček a Kňaží vrch (), severne Prieľačina () a Panská javorina () a severovýchodne susedí vrch Skaliny (). Juhovýchodnú časť masívu odvodňuje potok Bojnianka do Nitry, severozápadné svahy zásobujú vodou prítoky Hrádockého potoka, smerujúceho do Váhu. Najbližšími sídlami sú na južnom úpätí ležiaca Nová Lehota, juhozápadne sa nachádza Stará Lehota, severozápadne Hrádok a východne obec Podhradie. Po vrchu je pomenovaná planétka 1963 Bezovec. Na západných svahoch je lyžiarske stredisko s rekreačnou osadou.

Geológia 
Je budovaný jurskými a spodnokriedovými horninami zliechovskej jednotky krížňanského príkrovu, v ktorom prevládajú slieňovce a vápence. Pokrývajú ho prevažne bučiny, vo vrcholovej časti sutinové lesy s javormi. Rastie tu vzácna mednička najvyššia (Melica altissima).

Výhľady 
Vďaka nadmorskej výške, polohe a rozsiahlym horským lúkam ponúka Bezovec zaujímavé výhľady. Viditeľné sú okolité vrchy pohoria, no pri vhodných podmienkach tiež Strážovské vrchy, Vtáčnik, Tribeč, Malé a Biele Karpaty.

Turistika a šport 
V turistickom a lyžiarskom stredisku na úpätí vrchu je možnosť ubytovania a občerstvenia. Lyžiarske podmienky sú vhodné okrem zjazdového aj pre bežecké lyžovanie. Zjazdovky sú vybavené umelým zasnežovaním a nočným osvetlením. Pre cyklistov je k dispozícii bike-park. Bezovec je východiskom pre výlety na zrúcaniny hradu Tematín (3,5 km), Topoľčiansky hrad (5,5 km), alebo ku Dastínskej kyselke (3,5 km). Strediskom vedie červená hrebeňovka, ktorá však obchádza vrchol Bezovca.

Prístup 
 po  značke po hrebeni:
 od severu z Prieľačiny cez Sedlo pod Skalinami
 z juhu z Novej Lehoty
 po  značke:
 od západu z obce Lúka cez Tematín
 zo východu z Podhradia cez Sedlo pod Skalinami
 po  značke z Podhradia cez Novú Lehotu

Referencie

Pozri aj 
 Nízky Inovec
 Zoznam vrcholov v Považskom Inovci

Iné projekty

Externé odkazy 
 Poloha na turistickej mape
 SkiBezovec

Vrchy v Považskom Inovci
Turistická značkovaná trasa číslo 0705
Vrchy v okrese Nové Mesto nad Váhom
Vrchy pod 1000 metrov na Slovensku
Nová Lehota (okres Nové Mesto nad Váhom)
Hrádok (okres Nové Mesto nad Váhom)